‘Binnelanders’, ‘7de Laan’ beïndruk by toekenningsgeleentheid‘Binnelanders’ is as beste daaglikse TV-drama aangewys. (Foto: Binnelanders/Instagram) Die gewilde kykNET-sepie, Binnelanders, het ’n gesogte toekenning by die sesde jaarlikse Royalty Soapies-toekenningsgeleentheid ingeoes. Dié geleentheid, wat Saterdag 11 Maart by Kramerville in Johannesburg plaasgevind het, het die room van Suid-Afrikaanse sepies vereer. Binnelanders het met die toekenning vir beste daaglikse TV-drama weggestap en is in verskeie ander kategorieë benoem. Hykie Berg en Melinda Viljoen is benoem as die beste TV-paartjie, terwyl die toekenning op die ou end deur Sindi Dlathu en Hlomla Dandala in The River gewen is. Melinda is ook benoem in die kategorie vir kykers se gunsteling aktrise, en Hykie in die kategorie vir kykers se gunsteling akteur. The River se Lunathi Mampofu en Skeem saam se Thabiso Molokomme het onderskeidelik met hierdie toekennings weggestap. Verder is Charlie Bouguenon (Jacques Neethling) as beste manlike TV-booswig, David Viviers (dr. Liam Vorster) as beste nuweling en Roxanne Bornman (Vickie de Beer) as beste jong aktrise benoem. Binnelanders het ook benoemings vir grimering en haarstilering, asook in die tegniese kategorie ontvang. Deirdre Wolhuter (Mariaan Welman) het die toekenning vir beste vroulike TV-booswig ingeoes, terwyl 7de Laan as gewildste program in geheel aangewys is. Ander wenners sluit The River, Diepcity, Skeem saam, House of Zwide en The Estate in. Die geleentheid is nie regstreeks uitgesaai nie, maar sal 25 Maart om 20:00 op SABC 1, DStv-kanaal 191, uitgesaai word.